INFORMACINIŲ SISTEMŲ IŠEITIES KODO VALDYMO PLATFORMOS LICENCIJŲ NUOMOS, PLATFORMOS RESURSŲ IR KONSULTAVIMO PASLAUGŲ 
TECHNINĖ SPECIFIKACIJA

I SKYRIUS. BENDRA INFORMACIJA

I.1. Valstybės skaitmeninių sprendimų agentūra (toliau – VSSA arba Perkančioji organizacija), teikdama centralizuotą valstybės programinio kodo saugojimo, valdymo ir priežiūros paslaugą „GovGit“ (toliau – GovGit), skelbia šį pirkimą siekdama įsigyti informacinių sistemų išeities kodo valdymo platformos licencijų nuomą, platformos resursus (toliau – Prekės) ir  konsultavimo paslaugas (toliau – Konsultavimo paslaugos).  
I.2. GovGit paslauga yra realizuota GitHub Enterprise Cloud platformos pagrindu ir naudojama  Perkančiosios organizacijos valdomoje organizacijos lygmens (angl. Enterprise) paskyroje.
I.3. GovGit paslauga skirta Lietuvos viešojo sektoriaus institucijų programinio kodo centralizuotam saugojimui, valdymui, versijavimui, tikrinimui, programinės įrangos kūrimo procesų automatizavimui ir  šiuolaikinių praktikų užtikrinimo taikymui. Šiuo metu GovGit paslauga naudojasi 27 (dvidešimt septynios) organizacijos.
I.4. Naudojantis GovGit paslauga kiekvienai institucijai sukuriama atskira   organizacija, kurioje institucijos paskirti administratoriai valdo repozitorijas, naudotojų teises, komandų struktūrą, programinio kodo saugumo nustatymus ir nuolatinio integravimo ir nuolatinio diegimo (angl. Continuous Integration / Continuous Delivery, CI/CD) procesus pagal Perkančiosios organizacijos nustatytą tvarką.
I.5. Perkančioji organizacija siekia užtikrinti esamos GovGit paslaugos veikimui naudojamos infrastruktūros tęstinumą  išlaikant esamą GitHub Enterprise Cloud organizacijos lygmens paskyrą, organizacijas, repozitorijas, naudotojus, prieigos teises,  CI/CD procesus, saugumo konfigūracijas ir faktiniu naudojimu pagrįstą atsiskaitymo modelį. 
I.6. Perkančiosios organizacijos tikslas –  užtikrinti, kad VSSA galėtų savo naudojamą platformos aplinką valdyti, administruoti ir naudoti savarankiškai, be Tiekėjo tarpininkavimo ar įsitraukimo į kasdienį jos administravimą. Visos VSSA naudojamos platformos paskyros, organizacijos, repozitorijos, duomenys ir konfigūracijos turi būti tiesiogiai valdomi ir prieinami VSSA.
I.7. Prekės ir Konsultavimo paslaugos pagal Sutartį turi būti pradėtos teikti nuo Sutarties įsigaliojimo dienos ir teikiamos  36 (trisdešimt šešis) mėnesius.
I.8. Šioje techninėje specifikacijoje naudojami terminai „turi būti“, „turi turėti“, „turi leisti“, „turi turėti galimybę“, „privalo“ yra lygiaverčiai ir reiškia, kad Tiekėjas šio pirkimo apimtyje privalo užtikrinti atitinkamą funkcionalumą arba suteikti atitinkamas paslaugas.
I.9. Šioje techninėje specifikacijoje bendriniai terminai vartojami lietuvių kalba. Pirmą kartą pavartojus bendrinį terminą skliaustuose nurodomas atitinkamas gamintojo vartojamas terminas anglų kalba. Toliau dokumente vartojamas tik lietuviškas terminas arba visuotinai priimta santrumpa (pvz., CI/CD, API). Gamintojų produktų, platformų ir funkcijų oficialūs pavadinimai vartojami originalo kalba.
I.10. Jeigu šioje techninėje specifikacijoje nurodomi konkretūs gamintojai, platformos, paslaugų pavadinimai, modeliai, techniniai procesai, standartai, prekės ženklai ar technologijos, tokios nuorodos suprantamos kaip reikalaujamo funkcionalumo, suderinamumo, saugumo, tęstinumo ir veiklos poreikių apibūdinimas.
I.11. Lygiaverčiu GitHub Enterprise Cloud būtų laikomas sprendimas, kuris atitinka visus šiuo metu naudojamus funkcionalumus, įskaitant saugumo, administravimo, integracijų, duomenų valdymo, pasiekiamumo ir kitus reikalavimus bei užtikrinantis GovGit paslaugos tęstinumą. 
I.11.1. Siūlant lygiavertį kitos platformos sprendimą, Tiekėjas savo sąskaita ir rizika turi užtikrinti būtiną migraciją, duomenų, konfigūracijų ir funkcionalumo išsaugojimą bei GovGit paslaugos tęstinumą pagal šiuos reikalavimus:
- Tiekėjui siūlant kitą, lygiavertį sprendimą šiuo metu Perkančiosios organizacijos naudojamam GitHub Enterprise Cloud sprendimui, Tiekėjas privalo pasiūlyme pagrįsti siūlomo sprendimo lygiavertiškumą Perkančiajai organizacijai priimtinomis įrodymo priemonėmis;
- kadangi lygiaverčiam sprendimui įdiegti būtina migracija iš esamos GitHub Enterprise Cloud aplinkos, Tiekėjas privalo savo sąskaita ir rizika suplanuoti, parengti, išbandyti ir atlikti visą migraciją, įskaitant organizacijų, repozitorijų, jų istorijos ir metaduomenų, naudotojų ir jų teisių, konfigūracijų, integracijų, CI/CD procesų, saugumo nustatymų, paketų, artefaktų ir kitų GovGit veikimui reikalingų duomenų bei objektų perkėlimą, kiek tai techniškai taikoma ir būtina lygiaverčiam funkcionalumui užtikrinti;
- visos su tokia migracija susijusios išlaidos ir sąnaudos, įskaitant analizės, projektavimo, parengimo, įrankių ir licencijų, duomenų perkėlimo, integracijų ir automatizavimo pritaikymo ar atkūrimo, testavimo, klaidų šalinimo, mokymų, dokumentavimo, perėjimo, techninės pagalbos ir kitas būtinas sąnaudas, tenka Tiekėjui ir turi būti įvertintos jo pasiūlyme. Perkančioji organizacija už migraciją ir su ja susijusius darbus, priemones ar trečiųjų šalių paslaugas papildomai nemoka.
- migracija negali sumažinti  organizacijose įgyvendintų sprendimų funkcionalumo, saugumo, duomenų vientisumo ar prieinamumo. Tiekėjas atsako už migracijos rezultatą ir privalo užtikrinti, kad nebūtų prarasti ar nepagrįstai pakeisti VSSA duomenys, prieigos teisės ir veiklai būtinos konfigūracijos, o galimas paslaugos pertrūkis būtų iš anksto raštu suderintas su Perkančiąja organizacija.
I.12. Paslaugos neturi kelti grėsmės nacionaliniam saugumui vadovaujantis Lietuvos Respublikos viešųjų pirkimų įstatymo 37 straipsnio 9 dalimi.

II SKYRIUS. PIRKIMO OBJEKTAS IR APIMTIS

II.1. Pirkimo objektas
Pirkimo objektas – VSSA teikiamos GovGit paslaugos veikimui ir plėtrai užtikrinti reikalinga informacinių sistemų išeities kodo valdymo platformos licencijų nuoma ir platformos resursai (toliau - Prekės) bei konsultavimo paslaugos (toliau – Konsultavimo paslaugos). 
II.1.1.  Platformos licencijos ir resursai 
Tiekėjas turi užtikrinti galimybę naudotis šiomis Prekėmis (įskaitant, bet neapsiribojant):
II.1.1.1 GitHub Enterprise plano naudotojų (angl. GitHub Enterprise Plan Users) licencijomis arba lygiavertėmis naudotojų licencijomis, suteikiančiomis naudotojams teisę naudotis šioje techninėje specifikacijoje nustatytu platformos funkcionalumu. Naudotojų licencijų kiekis turi būti nustatomas ir apmokestinamas pagal gamintojo taikomą licencijavimo modelį, užtikrinant galimybę keisti naudojamų licencijų kiekį pagal faktinį Perkančiosios organizacijos poreikį. Tas pats naudotojas, naudojantis kelias organizacijas ar kitas pagal gamintojo licencijavimo sąlygas į tą pačią licenciją patenkančias aplinkas, neturi būti apmokestinamas kaip keli atskiri naudotojai.
II.1.1.2 GitHub Advanced Security arba lygiavertėmis programinio kodo saugumo funkcijų licencijomis, apimančiomis:
· programinio kodo saugos analizę;
· CodeQL arba lygiavertį statinės programinio kodo analizės funkcionalumą;
· slaptų duomenų aptikimą (angl. Secrets scanning);
· programinių priklausomybių peržiūrą (angl. Dependency review);
· perspėjimus apie pažeidžiamas priklausomybes (angl. Dependabot alerts);
· išplėstinius perspėjimus apie pažeidžiamas priklausomybes (angl. Dependabot advanced alerts).
II.1.1.3. GitHub Copilot Business ir/ar GitHub Copilot Enterprise arba lygiavertėmis dirbtinio intelekto asistento licencijomis.
II.1.1.4. Platformos resursais, įskaitant:
· GitHub Actions arba lygiavertį  CI/CD funkcionalumą;
· GitHub Codespaces arba lygiavertę programinės įrangos kūrimo aplinką;
· GitHub Packages arba lygiavertį programinės įrangos paketų saugyklos funkcionalumą;
· Git Large File Storage (LFS) arba lygiavertį didelių failų saugojimo funkcionalumą;
GitHub Copilot Premium Requests arba lygiaverčiai papildomi dirbtinio intelekto asistento naudojimo ištekliai.
II.1.2. Tiekėjo teikiamos Konsultavimo paslaugos
Tiekėjas, pagal Perkančiosios organizacijos poreikį ir atskirus užsakymus, turi teikti su pirkimo objektu tiesiogiai susijusias Konsultavimo paslaugas, kai Perkančiajai organizacijai reikalingos papildomos kompetencijos, įskaitant:
· ekspertines konsultacijas platformos architektūros, GitHub Enterprise Cloud administravimo, saugumo, licencijų valdymo, duomenų ir platformos komponentų migravimo, institucijų programinio kodo perkėlimo į GovGit ir kitais su platforma susijusiais klausimais;
· konsultacijas dėl GovGit organizacijų prijungimo (angl. onboarding);
· konsultacijas dėl platformos išteklių ir išlaidų optimizavimo;
· periodines rekomendacijas dėl gerosios platformos naudojimo praktikos.

II.2. Pirkimo apimtis
II.2.1. Pirkimo apimtis – platformos licencijų nuoma, platformos resursai ir Konsultavimo paslaugos:
II.2.1.1 Platformos licencijų nuomos, platformos resursų ir konsultavimo paslaugų 36 (trisdešimt šešių) mėn. laikotarpiui nuo Sutarties įsigaliojimo datos – bendra suma X () Eur su PVM.
II.2.1.2. Tiekėjo teikiamų Konsultavimo paslaugų maksimalus kiekis 300 (trys šimtai) val.  per visą Sutarties galiojimo laikotarpį.
II.2.2. Licencijų pristatymo ir aktyvavimo terminas nuo sutarties įsigaliojimo – ne vėliau kaip per 7 (septynias) kalendorines dienas. Pristatymo terminas vertinamas pagal priėmimo–perdavimo akto pasirašymo datą.
II.3. Perkančioji organizacija neįsipareigoja užsakyti viso techninėje specifikacijoje nurodyto Prekių ir Konsultavimo paslaugų kiekio. Perkančioji organizacija įsipareigoja įsigyti ne mažiau kaip 30 (trisdešimt) proc. preliminarios Sutarties vertės. 
II.4. Konsultavimo paslaugų valanda – viena faktiškai suteikta eksperto darbo valanda. 
II.5. Kiekvieno mėnesio atsiskaitymas turi būti konsoliduotas ir apimti faktiškai naudotas Prekes bei suteiktas Konsultavimo paslaugas.
II.6. Teikdamas pasiūlymą, Tiekėjas turi įvertinti, kad visos platformos paskyros, organizacijos, repozitorijos, naudotojai, konfigūracijos ir duomenys turi priklausyti ir būti valdomi VSSA, o VSSA turi turėti galimybę naudoti platformą tiesiogiai, be Tiekėjo įsitraukimo.

III SKYRIUS. BENDRIEJI REIKALAVIMAI PLATFORMAI 
III.1.Esamos infrastruktūros tęstinumas
Tiekėjas turi užtikrinti:
III.1.1.	 Esamos VSSA valdomos GitHub Enterprise Cloud organizacijos lygmens paskyros tęstinį naudojimą, kai siūloma „GitHub Enterprise Cloud“ platforma, išlaikant esamą paskyrą, joje esančias organizacijas, repozitorijas, naudotojus, komandas, prieigos teises, konfigūracijas, CI/CD procesus, saugumo nustatymus, integracijas ir kitus GovGit veikimui naudojamus objektus bei funkcionalumą.


III.1.2 Jeigu Tiekėjas siūlo lygiavertį kitos platformos sprendimą, Tiekėjas, rengdamas pasiūlymą, turi įvertinti visą tokio sprendimo įdiegimui ir GovGit paslaugos tęstinumui užtikrinti būtiną techninių priklausomybių, integracijų, automatizavimo procesų ir infrastruktūros pritaikymo ar atkūrimo apimtį.
III.1.2.1 Tiekėjas turi įvertinti, kad GovGit yra veikianti paslauga, kuria naudojasi VSSA ir prie GovGit prijungtos organizacijos. VSSA ir GovGit naudojančios organizacijos GitHub Enterprise Cloud aplinkoje naudoja ar gali būti sukūrusios su platforma susietus CI/CD procesus, automatizavimo sprendimus, integracijas, webhook mechanizmus, GitHub Apps, vykdiklius, saugumo konfigūracijas ir kitus techninius sprendimus.
III.1.2.2. Tiekėjas turi įvertinti VSSA eksploatuojamą GitOps automatizavimą ir Argo CD integracijas, įskaitant su GitHub organizacijų ir repozitorijų struktūra, GitHub API, GitHub Apps, webhook ir autentifikavimo mechanizmais susietus procesus.
III.1.2.3. Tiekėjas turi įvertinti CI/CD vykdymo infrastruktūrą, įskaitant GitHub Actions, vidinius vykdiklius (angl. self-hosted runners), jų grupes, registravimo ir autentifikavimo mechanizmus, Actions Runner Controller ir kitus vykdiklių valdymo bei automatinio mastelio keitimo sprendimus.
III.1.2.4. Tiekėjas turi įvertinti API valdymo infrastruktūros integracijas, įskaitant Gravitee API Gateway / GKO integracijas, jų konfigūracijų sinchronizavimą, GitHub webhook įvykių ir GitHub App autentifikavimo naudojimą.
III.1.2.5. Tiekėjas turi įvertinti VIISP (Valstybės informacinių išteklių sąveikumo platformos) ir kitas VSSA naudojamas automatizavimo bei integracines sąsajas, naudojančias GitHub Enterprise REST / GraphQL API, GitHub Apps, organizacijos lygmens webhook ar kitus GitHub platformos mechanizmus.
III.1.2.6. Tiekėjas turi įvertinti tapatybės ir prieigos valdymo integracijas, įskaitant SAML SSO, SCIM, naudotojų, organizacijų, komandų, rolių ir prieigos teisių struktūras bei jų sąsajas su VSSA naudojamomis tapatybės valdymo priemonėmis.
III.1.2.7. Tiekėjas turi įvertinti programinio kodo saugumo ir audito priemones, įskaitant repozitorijų apsaugos taisykles, privalomas būsenos patikras, programinio kodo ir slaptų duomenų analizę, priklausomybių kontrolę, saugumo politikas ir audito duomenis.
III.1.2.8. III.1.2.1–III.1.2.7 punktuose nurodytas techninių priklausomybių, integracijų, automatizavimo procesų ir kitų techninių sprendimų sąrašas nėra baigtinis. Tiekėjas turi įvertinti, kad VSSA ir GovGit naudojančios organizacijos gali naudoti ir kitas su GitHub Enterprise Cloud susietas integracijas, automatizavimo procesus, konfigūracijas ir techninius sprendimus, būtinus jų esamam funkcionalumui ir GovGit paslaugos veikimui užtikrinti.
III.1.2.9. Prieš pradėdamas migraciją Tiekėjas turi atlikti esamos GovGit aplinkos, VSSA ir GovGit naudojančių organizacijų su platforma susietų integracijų, automatizavimo procesų ir kitų migracijai reikšmingų techninių priklausomybių inventorizaciją bei su VSSA suderinti migracijos planą.
III.1.2.10. Tiekėjui pasiūlius kitą lygiavertę platformą, visi su migravimu, diegimu, testavimu ir sistemos pritaikymu susiję darbai atliekami Tiekėjo sąskaita, nepatiriant jokių papildomų išlaidų Perkančiajai organizacijai.
III.1.3 VSSA turi turėti galimybę pakeisti Tiekėją išlaikant naudojamą platformą, jos  paskyrą, organizacijas, repozitorijas, naudotojus, prieigos teises, CI/CD procesus ir saugumo konfigūracijas. Tiekėjo pakeitimas neturi būti siejamas su platformos ar duomenų migracija.

III.2. Nuosavybė ir administravimas
III.2.1	VSSA turi būti platformos organizacijos lygmens paskyros valdytojas ir teisėtas naudotojas, turintis visas administravimo teises į organizacijas, repozitorijas, naudotojus, konfigūracijas ir duomenis. Tiekėjas negali turėti išimtinių teisių į šiuos objektus.
III.2.2	VSSA turi turėti visas organizacijos lygmens paskyros administratoriaus teises.
III.2.3	VSSA turi turėti galimybę administruoti platformą savarankiškai.
III.2.4	Tiekėjas negali riboti VSSA prieigos prie platformos, administravimo teisių ar galimybės tiesiogiai valdyti platformos gamintojo paskyras, licencijas ir atsiskaitymo funkcijas.
III.2.5	Sutarties pabaiga negali turėti įtakos VSSA naudojamai platformos paskyrai, organizacijoms, repozitorijoms ar duomenims.

III.3. Atsiskaitymo modelis
III.3.1	 Turi būti taikomas gamintojo palaikomas atsiskaitymo modelis, leidžiantis atsiskaityti pagal faktinį mėnesio platformos naudotojų licencijų, kitų licencijų ir platformos resursų naudojimą (“Pay-as-you-go").
III.3.2	Sąskaitoje turi būti detalizuotas licencijų, platformos resursų ir Tiekėjo Konsultavimo paslaugų naudojimas.
III.3.3	Turi būti galimybė centralizuotai stebėti faktinį licencijų ir platformos resursų sunaudojimą, prognozuoti išlaidas, nustatyti biudžeto ribas ir gauti perspėjimus dėl galimo biudžeto viršijimo.
III.3.4	Tiekėjas turi aiškiai nurodyti gamintojo kainodarą, taikomas nuolaidas, antkainius (jei taikomi), administravimo mokesčius (jei taikomi) ir kitus kainodaros elementus.

III.4. Gamintojo palaikymas
III.4.1. Tiekėjas turi užtikrinti, kad visą Sutarties galiojimo laikotarpį, t. y. ne trumpiau 36 (trisdešimt šešis) mėnesius nuo Sutarties įsigaliojimo dienos, Perkančioji organizacija turėtų teisę tiesiogiai naudotis platformos gamintojo teikiamomis palaikymo paslaugomis.
III.4.2. Perkančiosios organizacijos įgalioti asmenys turi turėti galimybę tiesiogiai registruoti, peržiūrėti ir administruoti kreipinius gamintojo palaikymo sistemoje.
III.4.3. Gamintojo palaikymas turi apimti techninę pagalbą dėl platformos veikimo ir naudojimo problemų, įskaitant problemų analizę, rekomendacijas, naudojimo instrukcijas ir problemos apėjimo sprendimus (angl. workaround), kai tai taikoma.
III.4.4. Skubiems (kritiniams) kreipiniams gamintojo palaikymas turi būti teikiamas 24 (dvidešimt keturias) valandas per parą, 7 (septynias) dienas per savaitę, o standartiniams (ne skubiems) kreipiniams – gamintojo nustatytomis palaikymo darbo valandomis.
III.4.5. Perkančiosios organizacijos galimybė naudotis gamintojo palaikymu negali priklausyti tik nuo Tiekėjo tarpininkavimo.

IV SKYRIUS. SPECIALIEJI REIKALAVIMAI TIEKĖJUI

	Eil. Nr.
	Charakteristikos pavadinimas
	Reikalaujama charakteristika
(ne blogiau kaip)
	Siūloma charakteristika
ir nuoroda į gamintojo techninę dokumentaciją, nurodant dokumento puslapį ar konkrečią vietą dokumente, kurioje aprašytas reikalaujamos charakteristikos atitikimas* 

Pildo Tiekėjas   


*Tiekėjai, pildydami lentelės grafą „Siūloma charakteristika“, turi nurodyti tikslų siūlomos prekės/paslaugos parametrą. Žodžiai „Atitinka“/ „Taip“/ „Ne mažiau“/ „Ne daugiau“/ „Ne blogiau“ neleidžiami.

	IV.1
	Kalba
	Tiekėjo atstovai su Perkančiąja organizacija turi bendrauti lietuvių arba anglų kalba. Dokumentai, parengti kita kalba, turi būti pateikiami su vertimu į lietuvių arba anglų kalbą.
	

	IV.2
	Partnerystės statusas
	Tiekėjas turi turėti teisę teisėtai teikti siūlomos platformos licencijas, resursus ir susijusias paslaugas arba veikti kaip oficialus gamintojo partneris, jei tokia partnerystė yra numatyta gamintojo sąlygose.
	

	IV.3
	Partnerystės įrodymai
	Tiekėjas kartu su pasiūlymu turi pateikti gamintojo partnerystės statusą patvirtinantį dokumentą arba kitą lygiavertį įrodymą.
	

	IV.4
	Gamintojo palaikymas
	 Tiekėjas turi užtikrinti, kad visą Sutarties galiojimo laikotarpį Perkančioji organizacija galėtų tiesiogiai naudotis platformos gamintojo palaikymo paslaugomis pagal III.4 punkte nustatytus reikalavimus.
	

	IV.5
	Konsultacijos
	Tiekėjas turi užtikrinti, kad Konsultavimo paslaugas teikiantys specialistai turėtų kompetenciją GitHub Enterprise Cloud ir (ar) Microsoft Azure DevOps arba siūlomos lygiavertės platformos sprendimų srityje. Esant poreikiui Perkančiajai organizacijai turi būti suteikta galimybė gauti aukštesnės kompetencijos ekspertų konsultacijas.
	

	IV.6
	Ataskaitos
	Tiekėjas turi užtikrinti galimybę Perkančiajai organizacijai gauti arba savarankiškai pasiekti licencijų, platformos resursų naudojimo ir išlaidų duomenis.
	

	IV.7
	Nepriklausomumas nuo Tiekėjo
	Tiekėjas negali įdiegti tokio valdymo modelio, dėl kurio VSSA negalėtų naudotis platforma be Tiekėjo įsitraukimo.
	



V SKYRIUS. SPECIALIEJI REIKALAVIMAI PLATFORMAI

	Eil. Nr.
	Charakteristikos pavadinimas
	Reikalaujama charakteristika
(ne blogiau kaip)
	Siūloma charakteristika
ir nuoroda į gamintojo techninę dokumentaciją, nurodant dokumento puslapį ar konkrečią vietą dokumente, kurioje aprašytas reikalaujamos charakteristikos atitikimas* 

Pildo Tiekėjas   


*Tiekėjai, pildydami lentelės grafą „Siūloma charakteristika“, turi nurodyti tikslų siūlomos prekės/paslaugos parametrą. Žodžiai „Atitinka“/ „Taip“/ „Ne mažiau“/ „Ne daugiau“/ „Ne blogiau“ neleidžiami.

	V.1
	Organizacijos lygmens paskyra
	Platforma turi užtikrinti organizacijos lygmens paskyros valdymo funkcionalumą, suderinamą su esama VSSA organizacijos lygmens  aplinka.
	

	V.2
	Organizacijos
	Turi būti galimybė kurti ir valdyti atskiras organizacijas po pagrindine organizacijos lygmens paskyra.
	

	V.3
	Repozitorijos
	Turi būti galimybė kurti neribotą skaičių privačių ir viešų repozitorijų.
	

	V.4
	Naudotojai ir teisės
	Turi būti galimybė valdyti naudotojus, komandas, roles ir prieigos teises.
	

	V.5
	Auditavimas 
	Turi būti audito žurnalo funkcionalumas, leidžiantis sekti administravimo ir naudotojų veiksmus. 
	

	V.6
	Daugiafaktoris autentifikavimas (angl. MFA)
	Turi būti galimybė taikyti daugiafaktorio autentifikavimo reikalavimą organizacijos lygmens paskyros ir organizacijų lygiu.
	

	V.7
	SAML SSO
	Turi būti palaikomas SAML SSO funkcionalumas, net jeigu ji Sutarties pradžioje nėra aktyvuota.
	

	V.8
	API
	Turi būti API administravimui, integracijoms ir automatizavimui.
	

	V.9
	Saugumo politika
	Turi būti galimybė centralizuotai valdyti saugumo politikas.
	

	V.10
	Duomenų eksportas
	Turi būti galimybė eksportuoti repozitorijas, metaduomenis ir kitus VSSA duomenis.
	



VI SKYRIUS. REIKALAVIMAI PROGRAMINIO KODO SAUGUMO FUNKCIJOMS

	Eil. Nr.
	Charakteristikos pavadinimas
	Reikalaujama charakteristika
(ne blogiau kaip)
	Siūloma charakteristika
ir nuoroda į gamintojo techninę dokumentaciją, nurodant dokumento puslapį ar konkrečią vietą dokumente, kurioje aprašytas reikalaujamos charakteristikos atitikimas* 

Pildo Tiekėjas   


*Tiekėjai, pildydami lentelės grafą „Siūloma charakteristika“, turi nurodyti tikslų siūlomos prekės/paslaugos parametrą. Žodžiai „Atitinka“/ „Taip“/ „Ne mažiau“/ „Ne daugiau“/ „Ne blogiau“ neleidžiami.

	VI.1
	Kodo saugos analizė
	Turi būti galimybė vykdyti programinio kodo saugos analizę naudojant CodeQL arba lygiavertį funkcionalumą.
	

	VI.2
	Slaptų duomenų aptikimas
	Turi būti galimybė aptikti į programinį kodą įkeltus slaptažodžius, API raktus ir kitus jautrius duomenis.
	

	VI.3
	Programinių priklausomybių peržiūra
	Turi būti galimybė vertinti priklausomybių pokyčius ir jų saugumo poveikį. 
	

	VI.4
	Perspėjimai apie pažeidžiamas priklausomybes
	Turi būti pažeidžiamų trečiųjų šalių priklausomybių perspėjimų funkcionalumas.
	

	VI.5
	Išplėstiniai perspėjimai apie pažeidžiamas priklausomybes
	Turi būti išplėstinių perspėjimų apie pažeidžiamas programines priklausomybes funkcionalumas.
	

	VI.6
	Licencijavimas
	Programinio kodo saugumo funkcijų licencijavimas turi būti galimas pagal gamintojo tuo metu galiojantį modelį, užtikrinant galimybę keisti naudojamų licencijų kiekį pagal faktinį poreikį.
	



VII SKYRIUS. REIKALAVIMAI CI/CD IR PLATFORMOS RESURSAMS

	Eil. Nr.
	Charakteristikos pavadinimas
	Reikalaujama charakteristika
(ne blogiau kaip)
	Siūloma charakteristika
ir nuoroda į gamintojo techninę dokumentaciją, nurodant dokumento puslapį ar konkrečią vietą dokumente, kurioje aprašytas reikalaujamos charakteristikos atitikimas* 

Pildo Tiekėjas   


*Tiekėjai, pildydami lentelės grafą „Siūloma charakteristika“, turi nurodyti tikslų siūlomos prekės/paslaugos parametrą. Žodžiai „Atitinka“/ „Taip“/ „Ne mažiau“/ „Ne daugiau“/ „Ne blogiau“ neleidžiami.

	VII.1
	CI/CD
	Turi būti sudaryta galimybė naudoti GitHub Actions arba lygiavertį CI/CD funkcionalumą. Platformos CI/CD resursai turi būti suteikiami pagal gamintojo tuo metu galiojantį licencijavimo ir naudojimo modelį, užtikrinant galimybę naudoti reikiamą CI/CD apimtį pagal faktinį VSSA poreikį.
	

	VII.2
	Artefaktų saugykla
	Turi būti užtikrinta pakankama artefaktų saugyklos talpa CI/CD procesams vykdyti, ne mažesnė nei gamintojo GitHub Enterprise Cloud plano bazinė suteikiama talpa arba lygiavertis resursas.
	

	VII.3
	Vidiniai vykdikliai (angl. Self-hosted runners)
	Turi būti galimybė naudoti vidinius vykdiklius organizacijos infrastruktūroje.
	

	VII.4
	Viešos repozitorijos
	Viešoms repozitorijoms turi būti užtikrintos neribotos CI/CD veikimo minutės, jei tokia galimybė numatyta gamintojo licencijavimo sąlygose.
	

	VII.5
	Programinės įrangos paketų saugykla (angl.  Packages)
	Turi būti paketų saugyklos funkcionalumas.
	

	VII.6
	Didelių failų saugojimas
	Turi būti didelių failų saugojimo funkcionalumas.
	

	VII.7
	Programinės įrangos kūrimo aplinkos
	Turi būti galimybė naudoti debesijos pagrindu veikiančias programinės įrangos kūrimo aplinkas.
	

	VII.8
	Papildomi dirbtinio intelekto asistento naudojimo ištekliai
	Turi būti galimybė naudoti papildomus dirbtinio intelekto asistento naudojimo išteklius.
	



VIII SKYRIUS. REIKALAVIMAI GITHUB COPILOT ARBA LYGIAVERČIAM GAMINTOJO DIRBTINIO INTELEKTO ASISTENTO PROGRAMAVIMO FUNKCIONALUMUI

	Eil. Nr.
	Charakteristikos pavadinimas
	Reikalaujama charakteristika
(ne blogiau kaip)
	Siūloma charakteristika
ir nuoroda į gamintojo techninę dokumentaciją, nurodant dokumento puslapį ar konkrečią vietą dokumente, kurioje aprašytas reikalaujamos charakteristikos atitikimas* 

Pildo Tiekėjas   


*Tiekėjai, pildydami lentelės grafą „Siūloma charakteristika“, turi nurodyti tikslų siūlomos prekės/paslaugos parametrą. Žodžiai „Atitinka“/ „Taip“/ „Ne mažiau“/ „Ne daugiau“/ „Ne blogiau“ neleidžiami.

	VIII.1
	GitHub Copilot funkcionalumas
	Turi būti užtikrinta galimybė naudoti GitHub Copilot Business, GitHub Copilot Enterprise arba lygiavertį gamintojo dirbtinio intelekto asistento programavimo funkcionalumą esamoje VSSA valdomoje GitHub Enterprise Cloud aplinkoje.
	

	VIII.2
	Centralizuotas valdymas
	Turi būti galimybė VSSA organizacijos lygmens paskyros administratoriams centralizuotai priskirti, keisti, atšaukti ir administruoti GitHub Copilot licencijas bei naudotojų prieigas.
	

	VIII.3
	Faktinis naudojimas
	Turi būti galimybė aktyvuoti ir deaktyvuoti licencijas pagal faktinį poreikį.
	

	VIII.4
	Ataskaitos
	Turi būti galimybė gauti naudojimo ataskaitas.
	

	VIII.5
	Kontrolė
	VSSA turi turėti galimybę savarankiškai valdyti GitHub Copilot naudotojų prieigas ir licencijų priskyrimą savo GitHub Enterprise Cloud aplinkoje.
	



IX SKYRIUS. PREKIŲ IR PASLAUGŲ TEIKIMO, PERDAVIMO IR PRIĖMIMO TVARKA


IX.1. Platformos licencijų ir resursų naudojimas vykdomas pagal faktinį Perkančiosios organizacijos poreikį, dinamiškai keičiant:
· organizacijų skaičių; 
· GitHub Enterprise naudotojų licencijų kiekį;
· GitHub Advanced Security licencijų kiekį; 
· GitHub Copilot licencijų kiekį; 
· GitHub Actions ir kitų platformos resursų naudojimą.
IX.2. Tiekėjas privalo užtikrinti, kad būtų nepertraukiamai tęsiamas:
· GitHub Enterprise Cloud organizacijos lygmens paskyros veikimas; 
· organizacijų veikimas; 
· naudotojų prieiga; 
· GitHub Advanced Security funkcionalumas; 
· GitHub Copilot funkcionalumas; 
· GitHub Actions ir kitų platformos resursų veikimas. 
IX.4. Tiekėjas sąskaitą ir  susijusias ataskaitas apie licencijų ir platformos resursų panaudojimą pateikia ne vėliau kaip iki einamojo mėnesio 10 (dešimtos) kalendorinės dienos už praėjusį kalendorinį mėnesį  faktiškai naudotas licencijas ir platformos resursus bei suteiktas Konsultavimo paslaugas.
IX.5. Konsultavimo paslaugos užsakomos pagal Perkančiosios organizacijos poreikį, pateikus konkrečius Konsultavimo paslaugų užsakymus (toliau - Užsakymas). Užsakymų skaičius Sutarties galiojimo laikotarpiu neribojamas, tačiau bendra užsakytų Paslaugų apimtis negali viršyti Sutarties vertės. Užsakymas gali būti teikiamas elektroniniu būdu, pavyzdžiui, el. paštu arba kita Šalių suderinta elektronine forma. Užsakyme, atsižvelgiant į Konsultavimo paslaugos pobūdį, nurodoma:
·  užsakymo pavadinimas, tikslas ir užduoties aprašymas;
· pageidaujamas Konsultavimo paslaugų suteikimo terminas ir, jei žinoma, preliminari Konsultavimo paslaugų apimtis valandomis;
·  laukiamas rezultatas ir rezultato pateikimo forma;
·  Perkančiosios organizacijos atsakingas asmuo ir kita užduočiai įvertinti reikalinga informacija.
Prieš pradėdamas darbus Tiekėjas, Perkančiosios organizacijos prašymu, pateikia numatomą darbų apimtį valandomis. Darbai pradedami tik Perkančiajai organizacijai Užsakymą patvirtinus.

X SKYRIUS. PRELIMINARUS GALIMO NAUDOJIMO POREIKIO PLANAVIMAS

	Laikotarpis
	Organizacijos
	Enterprise naudotojų licencijos
	Advanced Security licencijos
	Copilot licencijos

	2027 prognozė
	50
	750
	184
	154

	2028 prognozė
	70
	1050
	284
	254

	2029 prognozė
	80
	1200
	334
	304



X.1. Pateikti kiekiai yra preliminarūs ir nėra Perkančiosios organizacijos įsipareigojimas įsigyti konkretų licencijų ar resursų kiekį.
X.2. Faktinis naudojimas priklausys nuo valstybės institucijų prisijungimo prie GovGit paslaugos, jų poreikių ir realaus platformos naudojimo.

XI SKYRIUS. KAINODAROS IR BIUDŽETO VALDYMO REIKALAVIMAI

	Eil. Nr.
	Charakteristikos pavadinimas
	Reikalaujama charakteristika
(ne blogiau kaip)
	Siūloma charakteristika
ir nuoroda į gamintojo techninę dokumentaciją, nurodant dokumento puslapį ar konkrečią vietą dokumente, kurioje aprašytas reikalaujamos charakteristikos atitikimas* 

Pildo Tiekėjas   


*Tiekėjai, pildydami lentelės grafą „Siūloma charakteristika“, turi nurodyti tikslų siūlomos prekės/paslaugos parametrą. Žodžiai „Atitinka“/ „Taip“/ „Ne mažiau“/ „Ne daugiau“/ „Ne blogiau“ neleidžiami.

	XI.1
	Kainodaros skaidrumas
	Tiekėjas turi pateikti  nuorodą į gamintojo viešai skelbiamą kainodarą ir nurodyti siūlomą nuolaidą procentais
	

	XI.2
	Faktiniu naudojimu pagrįstas atsiskaitymo modelis
	Turi būti taikomas faktiniu naudojimu pagrįstas atsiskaitymo modelis (angl. Pay-as-you-go, PAYG), kai mokama už faktiškai naudojamas licencijas ir platformos resursus.
	

	XI.3
	Atsiskaitymo modelis
	Turi būti taikomas gamintojo palaikomas atsiskaitymo modelis, leidžiantis atsiskaityti pagal faktinį mėnesio licencijų, platformos resursų ir paslaugų naudojimą.
	

	XI.4
	Ataskaitos
	Turi būti užtikrinta galimybė gauti detalią mėnesinę licencijų, platformos resursų naudojimo ir išlaidų informaciją.
	

	XI.5
	Biudžeto ribos
	Turi būti galimybė nustatyti biudžeto ribas arba gauti perspėjimus apie galimą biudžeto ribų viršijimą.
	

	XI.6
	Prognozavimas
	Turi būti galimybė prognozuoti būsimas išlaidas pagal faktinį naudojimą.
	



XII SKYRIUS. SUTARTIES PABAIGA IR TIEKĖJO PAKEITIMAS

XII.1. Pasibaigus Sutarčiai, VSSA turi turėti galimybę toliau naudoti tą pačią GitHub Enterprise Cloud organizacijos lygmens paskyrą tiesiogiai arba per kitą tiekėją, neperkeliant platformos, organizacijų, repozitorijų, naudotojų, duomenų ar konfigūracijų.
XII.2. Tiekėjas privalo užtikrinti, kad Sutarties pabaiga neturėtų įtakos:
· VSSA organizacijos lygmens paskyrai; 
· organizacijoms;
· repozitorijoms;
· naudotojams;
· prieigos teisėms;
· CI/CD procesams;
· saugumo konfigūracijoms;
· duomenų prieinamumui.
XII.3. Tiekėjas negali taikyti techninių, organizacinių ar sutartinių apribojimų, kurie trukdytų VSSA pakeisti Tiekėją arba tęsti platformos naudojimą.
XII.4. Tiekėjas, VSSA prašymu, turi bendradarbiauti perduodant atsiskaitymo, licencijavimo ar administravimo funkcijas kitam tiekėjui arba tiesiogiai VSSA. Toks perdavimas turi būti atliekamas išlaikant esamą GitHub Enterprise Cloud organizacijos lygmens paskyrą ir nesukeliant būtinybės kurti naują paskyrą, atlikti migraciją ar keisti platformos struktūrą.
XII.5. Tiekėjas, gavęs VSSA prašymą, per ne daugiau kaip 10 (dešimt) darbo dienų privalo atlikti visus veiksmus, reikalingus atsiskaitymo paskyros perdavimui kitam tiekėjui arba tiesioginiam VSSA valdymui.
XII.6. Tiekėjas neturi teisės nutraukti, sustabdyti ar apriboti VSSA prieigos prie platformos dėl Sutarties pabaigos, ginčų ar tiekėjo pakeitimo proceso, išskyrus atvejus, kai tokie veiksmai atliekami platformos gamintojo nustatyta tvarka.
XII.7. Platformos administravimas turi būti vykdomas VSSA. Tiekėjui platformos administratoriaus teisės suteikiamos tik VSSA sprendimu ir tik tiek, kiek būtina konkrečioms paslaugoms suteikti.
